
Αθήνα  13-10-2026

ΔΕΛΤΙΟ ΤΥΠΟΥ

ΘΕΜΑ: «ΑΠΟ ΤΙΣ ΕΞΑΓΓΕΛΙΕΣ ΕΞΥΓΙΑΝΣΗΣ ΣΤΟ “ΑΝΟΙΞΑΜΕ ΚΑΙ ΣΑΣ ΠΕΡΙΜΕΝΟΥΜΕ” – ΣΤΗΝΕΤΑΙ ΞΑΝΑ ΤΟ ΠΑΡΤΙ ΤΩΝ ΕΠΙΔΟΤΗΣΕΩΝ;»
Το δελτίο τύπου της 12ης Οκτωβρίου της ΑΑΔΕ για την Ενιαία Αίτηση Ενίσχυσης 2026, υπό τον εύηχο τίτλο «Νέες βελτιώσεις και απλουστεύσεις», δημιουργεί σοβαρά ερωτήματα για την αξιοπιστία του συστήματος αγροτικών ενισχύσεων.
Μόλις πριν από λίγους μήνες, ο Αντιπρόεδρος της Κυβέρνησης και το επιτελείο του διαβεβαίωναν ότι το Action Plan 2, που συμφωνήθηκε με την Ευρωπαϊκή Επιτροπή, θα έβαζε τέλος στις παθογένειες του ΟΠΕΚΕΠΕ, με αυστηρούς ελέγχους και πλήρη διασταύρωση των στοιχείων.
Σήμερα, αντί για αποτελέσματα, βλέπουμε διαρκείς παρατάσεις, εξαιρέσεις στην ταυτοποίηση αγροτεμαχίων, γεωχωρική επικάλυψη μόλις 55% και δυνατότητα υπεύθυνων δηλώσεων χωρίς προσκόμιση δικαιολογητικών στους φορείς υποβολής.
Αυτό που παρακολουθούμε σήμερα είναι η σταδιακή διολίσθηση από τις βαρύγδουπες δεσμεύσεις για αυστηρούς ελέγχους σε ένα καθεστώς διαρκών εξαιρέσεων και διευκολύνσεων, που εγείρει σοβαρά ερωτήματα: πρόκειται για πραγματικές τεχνικές ανάγκες ή για επιλογές που υπαγορεύονται από πολιτικές σκοπιμότητες;
Το μήνυμα που κινδυνεύει να εκπέμψει η διοίκηση είναι εξαιρετικά επικίνδυνο: «Κάντε τις δηλώσεις για να πληρωθείτε και τα δικαιολογητικά τα βλέπουμε αργότερα». Κοινώς, «ανοίξαμε και σας περιμένουμε»!
Αυτή είναι η πολυδιαφημισμένη εξυγίανση; Έχει ενημερωθεί η DG AGRI και έχει αποδεχθεί τυχόν αποκλίσεις από τις δεσμεύσεις του Action Plan 2; Ποιοι ουσιαστικοί έλεγχοι εγγυώνται ότι το ευρωπαϊκό χρήμα καταλήγει αποκλειστικά στους πραγματικούς δικαιούχους; Η EPPO παρακολουθεί τον κίνδυνο αναβίωσης πρακτικών που οδήγησαν στο σκάνδαλο του ΟΠΕΚΕΠΕ;
Υπενθυμίζουμε στους κατά τα άλλα «ανεξάρτητους» και «ανεξέλεγκτους» διοικούντες της ΑΑΔΕ ότι οι διατάξεις του Κανονισμού (ΕΕ) 2021/2116 επιβάλλουν αξιόπιστα συστήματα ελέγχου, διασφάλιση της νομιμότητας και κανονικότητας των πληρωμών και αποτελεσματική προστασία των οικονομικών συμφερόντων της Ευρωπαϊκής Ένωσης.
Η μεταρρύθμιση του ΟΠΕΚΕΠΕ παρουσιάστηκε ως η μεγάλη λύση. Αντί όμως για επιτάχυνση και αποκατάσταση της αξιοπιστίας, έχει δημιουργηθεί μια παρατεταμένη αβεβαιότητα και σοβαρές καθυστερήσεις στην καταβολή ενισχύσεων, μια ιδιότυπη στάση πληρωμών. Η κατάσταση αυτή δημιουργεί συνθήκες οικονομικού στραγγαλισμού της αγροτικής οικονομίας και συσσωρεύει δυσαρέσκεια, η οποία κινδυνεύει να λειτουργήσει ως άλλοθι για την επιστροφή στο παλιό, σαθρό και «αμαρτωλό» σύστημα πληρωμών.
Και ενώ όλα αυτά συμβαίνουν, η εκκωφαντική σιωπή της Αντιπροεδρίας της Κυβέρνησης προκαλεί εύλογα ερωτήματα. Πού βρίσκεται σήμερα η ομάδα των «σοφών» που επεξεργάστηκε τα σχέδια δράσης, χωρίς ουσιαστική συμμετοχή των γεωτεχνικών υπηρεσιών; Ποιος αναλαμβάνει την πολιτική ευθύνη για την εφαρμογή τους και τα αποτελέσματά τους;
Η ΠΟΓΕΔΥ εκφράζει την έντονη ανησυχία της ότι οι διαδοχικές «απλουστεύσεις», σε συνδυασμό με τις παρατεταμένες καθυστερήσεις πληρωμών, ενδέχεται να διαμορφώνουν τις προϋποθέσεις επιστροφής στο παλιό «αμαρτωλό» μοντέλο του ΟΠΕΚΕΠΕ. Ένα μοντέλο του οποίου τις παθογένειες η μεταρρύθμιση υποσχέθηκε να εξαλείψει, αλλά για το οποίο παραμένει αναπάντητο το κρίσιμο ερώτημα: πόσα από τα πρόσωπα, τους μηχανισμούς και τις πρακτικές του προηγούμενου συστήματος εξακολουθούν να αποτελούν τα δομικά υλικά του νέου;
Κρίμα και για τον κατά τα άλλα δυναμικό κ. Διοικητή της ΑΑΔΕ, ο οποίος καλείται πλέον να αποδείξει ότι οι αποφάσεις του υπηρετούν την εξυγίανση και δεν οδηγούν στην αναπαραγωγή των πρακτικών που υποτίθεται ότι η μεταρρύθμιση θα έστελνε οριστικά στο παρελθόν.
Οι πραγματικοί παραγωγοί δικαιούνται έγκαιρες και νόμιμες πληρωμές, όχι ένα σύστημα που τους κρατά σε οικονομική ασφυξία και, ταυτόχρονα, δημιουργεί ερωτήματα για την επάρκεια των ελέγχων και τη διασφάλιση της επιλεξιμότητας.
Η χώρα δεν αντέχει έναν «ΟΠΕΚΕΠΕ 2», ούτε ένα νέο πάρτι επιδοτήσεων, με τον λογαριασμό να καταλήγει ξανά στους έντιμους παραγωγούς, στους φορολογουμένους και στην αξιοπιστία της χώρας απέναντι στην Ευρώπη.
Τον λόγο έχουν πλέον οι αρμόδιες ευρωπαϊκές ελεγκτικές και διοικητικές αρχές και, εφόσον προκύψουν ενδείξεις αξιόποινων πράξεων, η Ευρωπαϊκή Εισαγγελία. Καληνύχτα σας, κύριε Διοικητά!

